PTT ออกหุ้นกู้ 2.2 หมื่นลบ.อายุ 50 ปี ดอกเบี้ย 3.70% เสนอขายในตปท.
PTT ออกหุ้นกู้ 2.2 หมื่นลบ.อายุ 50 ปี ดอกเบี้ย 3.70% เสนอขายในตปท.
17 ก.ค. 2563

บริษัท ปตท. จำกัด (มหาชน) หรือ PTT เปิดเผยว่า เมื่อวันที่ 16 ก.ค.63 บริษัท ปตท. ศูนย์บริหารเงิน จำกัด (PTT TCC) ซึ่งเป็นบริษัทย่อยของ ปตท.ได้ออกและเสนอขายหุ้นกู้สกุลเงินเหรียญสหรัฐ ประเภทไม่ด้อยสิทธิและไม่มีหลักประกัน ต่อผู้ลงทุนในต่างประเทศ อายุ 50 ปีจำนวน 700 ล้านเหรียญสหรัฐ หรือราว 2.2 หมื่นล้านบาท อัตราดอกเบี้ยคงที่ 3.70% ต่อปี โดย ปตท. เป็นผู้ค้ำประกันหุ้นกู้ทั้งจำนวน ซึ่งหุ้นกู้ดังกล่าวได้รับการจัดอันดับความน่าเชื่อถือจากบริษัทจัดอันดับความน่าเชื่อถือ S&amp;P Global Ratings ในระดับ BBB+ และ Moody’s Corporation ในระดับ Baa1
โดยหุ้นกู้ชุดนี้อยู่ภายใต้โครงการการออกและเสนอขายหุ้นกู้สกุลเงินเหรียญสหรัฐ (Global Medium Term Note Program) ในวงเงินรวมไม่เกิน 2,000 ล้านเหรียญสหรัฐโดยเงินที่ได้รับจากการออกและเสนอขายหุ้นกู้ในครั้งนี้ PTT TCC จะนำไปใช้เพื่อเป็นเงินให้กู้ยืมแก่ปตท.
อนึ่ง ที่ประชุมสามัญผู้ถือหุ้นประจำปี 61 เมื่อวันที่12 เม.ย.61 มีมติอนุมัติแผนการจัดหาเงินกู้ของ ปตท.ในระยะเวลา 5 ปี(พ.ศ. 2561 – 2565) ภายในวงเงินรวมหรือเทียบเท่า 200,000 ล้านบาท (เงินกู้จำนวน 50,000 ล้านบาทและหุ้นกู้จำนวน 150,000 ล้านบาท) ซึ่งรวมถึงการจัดหาแหล่งเงินทุนให้ ปตท.โดยการกู้ยืม/ก่อหนี้ของ PTT TCC ซึ่งเป็นบริษัทย่อยของ ปตท.เพื่อใช้ใน การลงทุน และ/หรือเป็นเงินทุนหมุนเวียนทั่วไป และ/หรือเพื่อทดแทนเงินกู้เดิมที่ครบกำหนดชำระ (Refinance) ทั้งนี้มีวงเงินกู้คงเหลือที่จัดหาได้ในปีพ.ศ. 2563 – 2565 ประมาณ 155,930 ล้านบาท